## La Ciutat de les Arts i les Ciències oferix la pel·lícula ‘La Luz de Navidad’ en l’Hemisfèric

*** Fins al 10 de desembre es pot participar en el concurs de dibuix ‘Nadal en la Ciutat de les Arts i les Ciències”
* El mercat de Nadal s’obrirà al públic el divendres 13 de desembre en el passeig d’Arcbotants de l’Umbracle**

La Ciutat de les Arts i les Ciències ha estrenat la pel·lícula animada *La luz de Navidad*, un especial nadalenc en *stop-motion* que combina elements clàssics de la tradició amb la màgia de Nadal. La pel·lícula forma part de la programació especial nadalenca que ha preparat la Ciutat de les Arts i les Ciències i estarà en la cartellera de l’Hemisfèric fins al 6 de gener de 2025.

Dirigida per Nathan Smith i Christopher Robin Miller, *La luz de Navidad* conta la història de dos xiquets, Katie i Makean, que es perden en el bosc durant una tempesta de neu justament abans de Nadal i són rescatats pel seu amic, *The Candleman*, un vell savi que impartix saviesa, xocolate calent i històries.

Esta producció és una pel·lícula d’animació gravada amb la tècnica de *stop-motion*, en la qual es fotografien i es manipulen físicament els objectes en cada fotograma. Quan es reproduïxen els fotogrames seguits, la tècnica crea l’efecte que l’objecte s’està movent. Després de finalitzar la projecció, s’explica al públic com està realitzada la pel·lícula amb esta tècnica.

**Concurs ‘Nadal en la Ciutat de les Arts i les Ciències’**

Fins al pròxim 10 de desembre encara es pot participar en el concurs de dibuix ‘Nadal en la Ciutat de les Arts i les Ciències’ dirigit a estudiants de Primària de la Comunitat Valenciana. Entre els nou guanyadors se seleccionarà la postal de felicitació nadalenca de la Ciutat de les Arts i les Ciències.

Els dibuixos han de fer-se en un foli o en una cartolina de grandària A4 i es podrà utilitzar qualsevol material que no presente relleu, així com evitar productes sintètics o que tinguen plàstics com, per exemple, aerosols i dissolvents que no siguen de base d’aigua, purpurina, etc. Fins al 10 de desembre a les 14 hores es podran enviar a l’Àrea de Màrqueting i Publicitat en l’adreça postal següent: Museu de les Ciències, av. del Professor López Piñero (Historiador de la Medicina), núm. 7. 46013-València.

Se seleccionaran tres dibuixos per cada dos cursos: 1r i 2n; 3r i 4t; 5t i 6t de Primària. Cada un dels premiats guanyarà entrades de l’Oceanogràfic, del Museu de les Ciències i de l’Hemisfèric. La decisió del jurat es farà pública el 13 de desembre en la web i en les xarxes socials de la Ciutat de les Arts i les Ciències.

**Mercat de Nadal a partir del 13 de desembre**

El passeig d’Arcbotants de l’Umbracle acollirà un any més el tradicional mercat de Nadal del 13 de desembre al 6 de gener amb parades d’artesania típica en estes dates, activitats i tallers infantils, junt amb una oferta gastronòmica àmplia.

En el mercat de Nadal se celebraran diferents activitats com ara demostracions d’oficis nadalencs (com l’elaboració de figures nadalenques de vidre i ceràmica), a més de tallers infantils de pintura nadalenca, veles i sabons, entre altres propostes. També estaran instal·lats uns cavallets. Tota la programació i els horaris es poden consultar en esta [web](https://cac.es/va/web/navidad/).

**‘Racó solidari’**

La Ciutat de les Arts i les Ciències oferix un any més dos casetes per al ‘Racó solidari’ en el mercat de Nadal per a les organitzacions no governamentals (ONG) i les associacions que estiguen interessades. El ‘Racó solidari’ és un espai habilitat perquè puguen presentar els seus projectes solidaris i donar informació sobre la seua labor social. Per a reservar este espai, poden contactar a través de l’adreça electrònica reservas@cac.es o el telèfon 96 197 46 86.

Fecha: 03/12/2024